Pred pár dňami sme sa zúčastnili fotenia nového módneho projektu z dielne Borisa Hanečku. Všetko sa fotilo v jeho ateliéri a v krásnej záhrade, ktorá ho obklopuje. Naše známe tváre si atmosféru fotenia užívali.
FEMINITY TV: Vypočujte si rozhovor s návrhárom Borisom Hanečkom, v ktorom okrem iného nájdete aj zábery z fotenia nového projektu
Boris sa po veľkom úspechu novej kolekcie, ktorú predstavil na Fashion Live! 2016 rozhodol pre ďalší krok vo svojej tvorbe a vymyslel nový módny projekt. Toto ho k tomu inšpirovalo. "Momentálne ma inšpirovala krásna príroda a toto prostredie, kde tvorím aj s Danou Vodou, mojou kolegyňou. Povedal som si, že využijeme túto prírodu a tento čas." Na spoluprácu sa rozhodol osloviť aj známe Slovenky.
"Urobil som si taký "mapping" mojich múz, klientiek a kamarátok. Zatiaľ sme absolvovali fotenie s Luckou Hablovičovou a Vierkou Ayisi. Teraz sa fotí Marína Kráľovičová, vnútri sa líči pani Oľga Feldeková a ešte príde Zuzka Šebová." To, čo z toho celého nakoniec bude, ešte Boris presne netuší, ale verí, že keď sa jeho múz nazbiera viac, mohol by z toho byť kalendár, alebo vernisáž.
Za výberom konkrétnych dám stálo toto: "Vyberal som asi podľa srdca. Bola v tom taká intuícia a srdce." Fotenie si všetky prítomné dámy spolu s celým Borisovým tímom v krásnej záhrade naozaj užívali a my sa tešíme na konečný výsledok tohto inšpiratívneho projektu.
Mohlo by vás zaujímať: Slovenská herečka Mária Kráľovičová je šťastná žena: Prezradila nám, čo je za tým!